ምርጫውን በተያዘለት የጊዜ ሰሌዳ ማካሄድ እንደማይቻል ምርጫ ቦርድ አስታወቀ
አዲስ አበባ:- በአገሪቱ የኮሮና ቫይረስ ወረርሽኝ መከሰቱን ተከትሎ በተፈጠረው ማህበራዊ ቀውስ የኢትዮጵያ ብሄራዊ ምርጫ ቦርድ ባወጣው የጊዜ ሰሌዳ መሰረት አገር አቀፍ ምርጫውን ማካሄድ እንደማይቻል ገለፀ።
ሀገራዊ ምርጫውን በተያዘለት የጊዜ ሰሌዳ መሰረት ለማከናወን ቦርዱ ተገቢ ጥረት እያደረገ በሚገኝበት ወቅት ባለፉት ሳምንታት በአገሪቱ የኮሮና ቫይረስ በመከሰቱ እንቅስቃሴዎች በመቋረጣቸው በመጋቢትና ሚያዝያ 2012 ዓ.ም መጠናቀቅ ያለባቸው
 በርካታ የቅድመ ዝግጅት ሥራዎች ላይ ከፍተኛ ተፅእኖ በማሳደሩ ምርጫውን ማካሄድ አይቻልም።
ቦርዱ ባወጣው የጊዜ ሰሌዳ መሰረት ምርጫውን ማካሄድ የማይቻል መሆኑን በመረዳት የወረርሽኙ ሥጋት ተወግዶ ሁኔታዎች ሲመቻቹ እንደገና ግምገማ በማድረግ አዲስ የምርጫ ኦፕሬሽን እቅድና የጊዜ ሰሌዳ በማውጣት እንቅስቃሴውን የሚያስጀምር እንደሚሆን ገልጿል፡፡
ቦርዱ ባደረጋቸው ምክክሮችና የዳሰሳ ጥናት ላይ በግልጽ የተለዩ፣ በኮቪድ 19 የማይስተጓጎሉ፣ የቦርዱን የምርጫ አፈጻጸም ዝግጁነት የሚጨምሩና ተቋሙ ወደ መደበኛ ተግባሩ እንዲመለስ ምርጫን ለማስፈጸም የሚያስችል ሁኔታን የሚፈጥሩ ተግባራትን እያከናወነ መቆየት እንዳለበት መወሰኑ ተጠቅሷል፡፡
በህገ መንግስቱ በተቀመጠው መሰረት በሥራ ላይ የሚገኘው የህዝብ ተወካዮች ምክር ቤት የስልጣን ጊዜው ከሚያበቃበት አንድ ወር አስቀድሞ ቦርዱ አጠቃላይ ምርጫውን ማድረግ የማይችል መሆኑን ተገንዝቦ፣ የሚሰጠው ውሳኔ ቢኖር ለመነሻነት ያገለግለው ዘንድ ይህ ውሳኔ እንዲሁም ቦርዱ ያደረገው የዳሰሳ ጥናት ሰነድ ለህዝብ ተወካዮች እንዲተላለፍለት ተወስኗል፡፡ 
ምንጭ፡- ፋና ብሮድካስቲንግ ኮርፖሬሽንአዲስ ዘመን መጋቢት 23/2012
በጋዜጣው ሪፖርተር